Spune-mi cine te susține ca să-ți spun cu cât pierzi

Târziu, spre dimineață, atunci când nu mai sunt treji decât niște paznici în gherete stinghere, Dan Diaconescu are un scurt moment de stand up comedy electoral. ”Oameni buni”, spune, ”gândiți-vă că omul ăsta a fost șofer pentru niște traficanți de copii. Deci în gașca aia a lor, el era cel mai fraier. Am tot respectul pentru oamenii ca el, că cineva trebuie să facă și munca de jos, dar de ce vrea să ajungă președintele nostru? Hai, dacă era liderul, capul, creierul acelei organizații, mai ziceam. Dar șoferul?!” Astfel de momente comice n-au câștigat alegerile pentru Ponta. Disprețul românilor pentru munca de jos n-a înclinat decisiv balanța în favoarea premierului, care venea cu o biografie mult mai glorioasă. El nu era șoferul, ci ăla care stă pe scaunul din dreapta și-i spune autoritar pilotului de raliu ce viraje să facă.

Mă rog, cu Dan Diaconescu a fost doar una dintre alianțe. Ponta a bătut palma și cu celălalt comic nebun al politicii, Vadim Tudor, dând orgoliile la o parte și uitând că noul aliat a scris de soția lui că are sexul ca o găleată. Au urmat Tăriceanu, UDMR, Meleșcanu și, în general, fiecare român care avea suficientă autoritate încât să-i zică unui alt român cum să voteze. Ce i-a lipsit lui Ponta a fost alianța aia decisivă, care să-l scoată președinte. Trebuia să încheie un acord și cu reprezentantul românilor nedeciși, care nu votează. De la care să obțină promisiunea fermă că nu se va decide tocmai în turul II și că va sta în casă, fără a vota, la fel ca toți oamenii pe care-i reprezintă.

Cred că Ponta, dacă avea ocazia să bată palma cu un psihopat care ținea oameni legați în beci, încheia rapid o alianță, deoarece erau utile voturile captivilor. Într-un mod ciudat, nu conta costul electoral, întrucât alegerile erau deja câștigate. E greu de zis cu cine n-ar fi încheiat un acord. Probabil că i-a refuzat doar pe cei care nu i-au propus o alianță.

Dacă te uitai la aliații lui Ponta, părea că premierul nu încearcă să câștige alegerile prezidențiale, ci să aducă salată din grădina ursului. Erau toți acolo: Păsări Lăți-Lungilă, Gerilă, Flămânzilă, Ochilă. Mai lipsea Setilă, deja prezent la Cotroceni, momentan pe final de mandat.